  Туспуктэм: Константин Вознесенских Майя Бывальцева Удмуртиын 16 пичи гуртъёсын но черкогуртъёсын улӥсь 2 сюрс 600-лэсь трос адями доры нырысьсэ ӟеч мобильной герӟет но интернет вуиз. Инъет станциосты «Цифровая экономика РФ» йӧскалык программая пуктӥзы. Со сярысь элькун тӧролэн но кивалтэтлэн пресс-службазы ивортӥз. Туала технологиосты уже кутыны быгатозы 10 ёросъёсын улӥсьёс: Алнаш ёрос – Удмурт Гондыр, Варӟыл гуртъёсын; Грак ёрос – Улын Йыраш, Вынлуд гуртъёсын; Кез ёрос – Сьӧдбам гуртын; Кизнер ёрос – Тыжмыйыл, Макан гуртъёсын; Сарапул ёрос – Выезд черкогуртын; Сьӧлта ёрос – Ӟуння, Сюромошур гуртъёсын; Шаркан ёрос – Бордуль гуртын; Эгра ёрос – Порвай, Беляевской, Мужбер гуртъёсын; Якшур-Бӧдьы ёрос – Итчипочинка гуртын; Яр ёрос – Укана черкогуртын. « Герӟетъя вышкаос пуктӥзы 2021-тӥ арын ортчытэм куара сётонлы йылпумъянъёсъя. Цифровой огкадь луымтэез палэнтонъя федерал ӵектос улсын вань инъет станциосты лэзён ужъёс вуоно арын быдэсмозы » Тимур Междитов, Удмуртиысь цифровой азинсконъя министр Тодэ вайытом, 2022-тӥ арын гужем Удмуртиын «Сельсовет» ӵектосъя пуктэм 52 вышкаос ужаны кутскизы. 2023-тӥ арын со ӵектосъя 17 гуртъёсын но черкогуртъёсын вышкаос кылдозы. Со сяна, толсур пумын тодмо луозы туэ сӥзьыл куара сётонлы йылпумъянъёс, со эшшо 40 гуртъёс. Ватсалом, федерал программая 4G герӟет 100-500 улсен гуртъёсы вуэ. Тегъёс: Удмуртия Технологиос Интернет гурт  